Jub Jub kry nie borgJub Jub Foto: Werner Beukes/SAPA Die kwaito-sanger Molemo ‘Jub Jub’ Maarohanye se aansoek om borgtog is Vrydag in die Protea-landdroshof geweier. Maarohanye het die hof gevra om op borg vrygelaat te word hangende die uitkoms van sy aansoek om appèl aan te teken teen sy skuldigbevinding aan moord en sy gevolglike vonnis. Maarohanye en sy medebeskuldigde, Themba Tshabalala, is in Desember tot 20 jaar tronkstraf gevonnis vir moord en vier jaar tronkstraf vir poging tot moord. Landdros Brian Nemavhidi het in sy uitspraak gesê indien Jub Jub op borg vrygelaat word hy moontlik kan vlug. “Daar is geen waarborg dat die hoogste hof van appèl die vonnis sal verminder nie.” Rudi Krause, Jub Jub se regsverteenwoordiger, het die saak van die Kaapse taxibestuurder, Jacob Humphreys, as ŉ voorbeeld in die hof voorgehou. “Moordaanklagte is nie volhoubaar nie. Hy [Maarohanye] moet vir strafbare manslag gevonnis word.” Die hoogste hof van appèl het Humphreys se 20 jaar vonnis na agt jaar verminder en sy tien skuldigbevindings aan moord is ook vervang met 10 aanklagte van strafbare manslag. Sy taxi het voor ’n aankomende trein beland en tien kinders is dood. Raymond Mathunjwa, die staatsaanklaer, het gesê Humphreys se saak verskil van Maarohanye en Tshabalala se saak. Hy sê Humphreys het nie dwelms gebruik of resies gejaag nie. Maarohanye het al drie keer om borg aansoek gedoen sedert sy skuldigbevinding in Oktober verlede jaar.